Maakera teistes piirkondades ei olnud muutused nii drastilised: endiselt eksisteeris ekvaatorilt lõunanabani ulatuv Gondwana hiidmanner. Meresid esines vaid Gondwana servadel Lõuna-Ameerikas, Austraalias ja Hiinas. Teised kratoonid (Laurentia, Baltika, Siber, Kasahstan)  paiknesid endiselt ekvaatori piirkonnas, nihkudes põhja suunas. Baltika jäi kogu Siluri jooksul palavvöötmesse. Nii ei mõjutanud tema kliimat kuigi oluliselt ka Siluri alguses Lõuna-Ameerikas ning Aafrikas esinenud jääajad. Püsivalt soojaks läks maakera kliima taas Siluri ajastu teisel poolel. Mandriservadel paiknenud soojades meredes settisid laialdaselt lubisetendid ja vohas rikkalik mereelustik. Kohati esines vulkaane.